SKRIFTLIG FORESPØRGSEL P-3796/02

af Dirk Sterckx (ELDR) til Kommissionen

(17. december 2002)

Om: Nødområder for skibe i nød

Ved behandlingen af direktiv 2002/59/EF(1) om oprettelse af et trafikovervågnings- og trafikinformationssystem for skibsfarten i Fællesskabet slog jeg til lyd for en strengere ordning for nødhavne og nødområder for skibe i nød og anmodede om, at der blev indført en kompensationsordning for havne, der modtager et skib i nød. Prestigekatastrofen havde måske kunnet undgås, hvis det beskadigede skib var bugseret til en havn, et nødområde eller en ankerplads i stedet for ud på det åbne hav.

I henhold til direktiv 2002/59/EF må havne kunne regne med øjeblikkeligt at få godtgjort de omkostninger og den skade, en sådan operation medfører. Kommissionen bør undersøge, om der kan indføres en kompensationsordning, og om det er muligt at kræve, at skibe, der anløber europæiske havne, skal være tilstrækkeligt forsikret.

Har Kommissionen i mellemtiden undersøgt mulighederne? Mener Kommissionen ikke, at ordningen med nødhavne snarest bør skærpes yderligere i lyset af Prestigekatastrofen?

(1) EFT L 208 af 5.8.2002, s. 10.

Svar afgivet på Kommissionens vegne af Loyola de Palacio

(24. januar 2003)

I dag har de nationale myndigheder ifølge international ret kun informations- og samarbejdsforpligtelse, hvad angår skibe i nød. De har på nuværende tidspunkt ingen pligt til at tage imod et skib, der befinder sig i en kritisk situation.

Som det ærede medlem fremhæver fremsatte Kommissionen efter Erikas forlis forslag om nye regler for nødhavne. Det er i Europa-Parlamentets og Rådets direktiv 2002/59/EF af 27. juni 2002 om et trafikovervågningssystem for skibsfarten (som indgår i Erika 2-pakken)(1) nu fastsat, at alle medlemsstaterne skal udarbejde planer for at imødegå sådanne situationer og give Kommissionen meddelelse herom. Ifølge direktivet skal disse planer omfatte de nødvendige ordninger og procedurer () for at sikre, at nødstedte skibe straks kan søge nødområder med forbehold af tilladelse fra den kompetente myndighed. Direktivet blev vedtaget i sommeren 2002 og skal være gennemført i februar 2004.

Prestige-ulykken har endnu en gang understreget, hvor vigtigt det er, at medlemsstaterne går helt ind for at gennemføre Erika-pakken hurtigst muligt, allerede inden de officielle tidsfrister, hvilket de gav tilsagn om på Det Europæiske Råd i Nice i december 2000. Det er på denne baggrund, at Kommissionen i sin meddelelse af 3. december 2002(2) bad de kompetente myndigheder om allerede nu at udarbejde de nationale planer for nødhavne, som skibe i nød kan søge til.

For at komme videre hermed og koordinere medlemsstaternes arbejde afholdes der et arbejdsmøde den 31. januar 2003, hvor man skal drøfte, hvordan bestemmelserne om nødhavne skal gennemføres i praksis. Derefter fortsætter Kommissionen sit eget arbejde i samarbejde med Det Europæiske Søfartssikkerhedsagentur.

Hvad angår det ærede medlems spørgsmål om mulighederne for medfinansiering, finder Kommissionen, at det bør tages op i forbindelse med forberedelserne til den kommende revision af de transeuropæiske net, nærmere betegnet i den såkaldte Van Miert-gruppe, som Kommissionen har nedsat, og som består af repræsentanter for medlemsstaterne og kandidatlandene.

(1) EFT L 208 af 5.8.2002.

(2) KOM(2002) 681 endelig udgave.